ଭୁବନେଶ୍ବର,ମଇ ୨୫ (ଓଡିଶା ଡଟ କମ) : ସହିଦନଗର ସ୍ଥିତ ଭେଟନାରୀ ହସ୍ପିଟାଲ ପରିସରରେ ରବିବାରଦିନ କୃଷି, ମତ୍ସ୍ୟ ଓ ପଶୁ ସମ୍ପଦ ବିକାଶ ମନ୍ତ୍ରୀ ପ୍ରଦୀପ ମହାରଥୀ "ଓପୋଲଫେଡ଼ ଚିକେନ ଫ୍ରେସ" କୁ ଉଦ୍ଦଘାଟନ କରିଛନ୍ତି ।
ପୂର୍ବରୁ ରାଜଧାନୀବାସୀ ଯେପରି ଚିଲିକା ଫ୍ରେସ ଜରିଆରେ ତଟକା ମାଛ ପାଇପାରୁଥିଲେ, ସେହିପରି "ଓପୋଲଫେଡ଼ ଚିକେନ ଫ୍ରେସ" ରେ ବିଭିନ୍ନ ପ୍ରକାର କୁକୁଡାର ତଟକା ମାଂସ ବଜାର ଠାରୁ କମ ଦାମରେ ପାଇପାରିବେ।
ଏହି ଚିକେନ ଫ୍ରେସ ଅତ୍ୟାଧୁନିକ ଜ୍ଞାନ କୌଶଳରେ ନିର୍ମିତ ହୋଇଥିବା ବେଳେ ଏଥିରେ ତାଜା କୁକୁଡା ମାଂସ, ଅଣ୍ଡା, ଓ ବିଭିନ୍ନ ପ୍ରଜାତିର ଯଥା ଦେଶୀ କୁକୁଡା, ବନରାଜ କୁକୁଡା ସହ ବିଭିନ୍ନ ପ୍ରଜାତିର ମାଂସଳ କୁକୁଡା ମିଳିବ। । ଆଗକୁ ଓପୋଲଫେଡ଼ ଭେଙ୍କିସ ଇଣ୍ଡିଆ ସହ ଚୁକ୍ତି କରି ଏଠାରେ ବିଭନ୍ନ ପୁଷ୍ଟିକର କୁକୁଡା ଜାତ ଦ୍ରବ୍ୟରୁ ପ୍ରସ୍ତୁତ ଖାଦ୍ୟ ସାମଗ୍ରୀ ମଧ୍ୟ ବିକ୍ରି କରାଯିବ ।
ତେବେ ଏହି ଚିକେନ ସ୍ଟୋର ପ୍ରଥମ ପ୍ରର୍ଯ୍ୟାୟରେ ପାଞ୍ଚଟି ସ୍ଥାନରେ ଖୋଲିଯିବା ର ଯୋଜନା ରହିଥିବା ବେଳେ ଆଉ ପାଞ୍ଚଟି ସ୍ଟୋର ପରବର୍ତ୍ତୀ ମୁହୁର୍ତରେ ଖୋଲିବା ପାଇଁ ସରକାର ନିଷ୍ପତ୍ତି ନେଇଛନ୍ତି ।
ଏହି ଉଦଦ୍ଘାଟନି କାର୍ଯ୍ୟକ୍ରମରେ ବିଧାୟକ ବିଜୟ କୁମାର ମହାନ୍ତି, ମେୟର ଅନନ୍ତ ନାରାୟଣ ଜେନା, ସ୍ଥାନୀୟ କର୍ପୋରେଟର ଶାଶ୍ବତୀ ମିଶ୍ର, ବିଭାଗୀୟ ସଚିବ ବିଷ୍ଣୁପାଦ ସେଠୀ, ନିର୍ଦ୍ଦେଶକ ଦେବୀ ପ୍ରସାଦ ପଣ୍ଡା ପ୍ରମୁଖ ଉପସ୍ଥିତ ଥିଲେ ।
ଭୁବନେଶ୍ୱର,ଅକ୍ଟୋବର ୯(ଓଡ଼ିଶା ଡଟ୍ କମ୍)-ସାଂସଦ ପ୍ୟାରୀମୋହନ ମହାପାତ୍ରଙ୍କ ନବଗଠିତ ଓଡ଼ିଶା ଜନମୋର୍ଚ୍ଚା ପକ୍ଷରୁ ୧୮୯ ସହିଦନଗର ପୋଷ୍ଟ ଅଫିସ୍ ପାଖରେ ମୋର୍ଚ୍ଚାର ନଗର କାର୍ଯ୍ୟାଳୟ ଖୋଲା ଯାଇଛି ।
ପୂଜାହୋମ ପରେ କାର୍ଯ୍ୟାଳୟ ଖୋଲା ଯାଇଥିଲା । ଏହି କାର୍ଯ୍ୟକ୍ରମରେ ଯଜ୍ଞେଶ୍ୱରବାବୁ, ମିହିର ମହାନ୍ତି, ଡ.ଶରତ ମିଶ୍ର, ଶେଷଦେବ ପାତ୍ର, ଡ.ହରିଶ୍ଚନ୍ଦ୍ର ନାୟକ, ରାଜେନ୍ଦ୍ର ପ୍ରସାଦ ସିଂହ ପ୍ରମୁଖ ଉପସ୍ଥିତ ଥିଲେ ।
କାମର ଗୁରୁତ୍ୱ ଦୃଷ୍ଟିରୁ ଆହୁରି ଗୋଟିଏ ଘର ଭଡା ନିଆ ଯାଇ ସହିଦ ନଗରରେ ମୋର୍ଚ୍ଚାର ମୁଖ୍ୟ କାର୍ଯ୍ୟାଳୟ ଖୋଲା ଯିବ ବୋଲି ଆଲୋଚନା ହୋଇଛି ।
ଓଡ଼ିଶା ଜନମୋର୍ଚ୍ଚା ପକ୍ଷରୁ ୧ତାରିଖରେ ଲୋୟର ପିଏମଜିଠାରେ ୫୦ହଜାର ଲୋକଙ୍କ ସମାବେଶ ପାଇଁ ଅନୁମତି ଦେବାକୁ କମିଶନରେଟ ପୁଲିସକୁ ଆବେଦନ କରାଯାଇଥିଲା ।
ଏଥିରେ ସମାବେଶର ନିର୍ଦ୍ଧିଷ୍ଟ ତାରିଖ ଉଲ୍ଲେଖ ନଥିଲା । ପରେ ୪ତାରିଖରେ ଡିସିପିଙ୍କୁ ପୁନର୍ବାର ଆବେଦନ କରାଯାଇଥିଲା ଓ ୨୮ତାରିଖରେ ସମାବେଶ କରାଯିବ ବୋଲି ଉଲ୍ଲେଖ ରହି ଅନୁମତି ପାଇଁ ଅନୁରୋଧ କରାଯାଇଥିଲା । ମୋର୍ଚ୍ଚା ତରଫରୁ ଆସନ୍ତା ୨୮ତାରିଖରେ ରାଜ୍ୟସ୍ତରୀୟ ସମାବେଶ ଆୟୋଜନ କରିବାକୁ ନିଷ୍ପତି ହୋଇଛି ।
ଲୋୟର ପିଏମଜିରେ ଏହି ସମାବେଶ ଆୟୋଜନାର ଅନୁମତି ପ୍ରଦାନକୁ ନେଇ କମିଶନରେଟ ପୁଲିସ ଏବେ ଅଡ଼ୁଆରେ ପଡ଼ିଯାଇଛି ।
ସମାବେଶ ପାଇଁ ଅନୁମତି ପ୍ରଦାନ ଦାୟିତ୍ୱ ଡିସିପିଙ୍କର ବୋଲି କହି ପୁଲିସ କମିଶନର ସୁନୀଲ ରାୟ ଏହି ପ୍ରସଙ୍ଗ ଡିସିପି ନୀତିନ ଜିତ ସିଂହଙ୍କ ଉପରେ ପକାଇ ଦେଇଛନ୍ତି ।
ଏ ସଂକ୍ରାନ୍ତରେ କମିଶନରେଟ ପୁଲିସ ପକ୍ଷରୁ ଅଦ୍ୟାବଧି କୌଣସି ନିଷ୍ପତି ନିଆଯାଇପାରିନାହିଁ; ବରଂ ଏ ନେଇ ଏସିପି ଓ ସମ୍ପୃକ୍ତ ଅଞ୍ଚଳର ଥାନାଧିକାରୀଙ୍କଠାରୁ ଅନୁଧ୍ୟାନ ରିପୋର୍ଟ ଆହ୍ୱାନ କରାଯାଇଛି । ଏ ନେଇ ଜନମୋର୍ଚ୍ଚା ପକ୍ଷରୁ କ୍ଷୋଭ ପ୍ରକାଶ କରାଯାଇଛି ।
ଏ ନେଇ ଜନ ମୋର୍ଚ୍ଚାର ମୁଖପାତ୍ର ଯଜ୍ଞେଶ୍ୱର ବାବୁ କହିଛନ୍ତି, ଶୀଘ୍ର ଅନୁମତି ଦେଲେ ଆମେ ସମାବେଶ ପାଇଁ ଆୟୋଜନ କରିବୁ ।ଏହା ଏକ ସାଧାରଣ ବିଷୟ ହୋଇଥିବାବେଳେ ପୁଲିସ ଏଥିନେଇ ବିବ୍ରତ ହେବାର ନାହିଁ ।
୨୮ତାରିଖର ସମାବେଶ ସମ୍ପୂର୍ଣ୍ଣ ଶାନ୍ତିପୂର୍ଣ୍ଣ ହେବ ଏବଂ କୌଣସି ବିକ୍ଷୋଭ ବା ଘେରାଉ କାର୍ଯ୍ୟକ୍ରମ ନାହିଁ ବୋଲି ସେ କହିଛନ୍ତି ।
